**D ô v o d o v á s p r á v a**

**A. Všeobecná časť**

Na rokovanie Národnej rady Slovenskej republiky sa predkladá návrh poslancov Národnej rady Slovenskej republiky Magdalény Kuciaňovej, Radovana Baláža, Petra Pamulu a Tibora Jančulu na vydanie zákona, ktorým sa mení a dopĺňa zákon   
č. 595/2003 Z. z. o dani z príjmov v znení neskorších predpisov.

Cieľom predkladanej novely zákona o dani z príjmov je zavedenie zníženia sadzby dane z príjmov právnických osôb, ktoré je v súlade s Programovým vyhlásením vlády Slovenskej republiky. Sadzba dane sa navrhuje znížiť z úrovne 21 % na 15 %. Takéto zníženie sadzby dane je umožnené výrazne efektívnejším výberom daní a zrýchľovaním rastu slovenskej ekonomiky. Zároveň, zníženie sadzby dane umožní nielen stimulovanie prílevu nových investícií často podporené aj dodatočnými stimulmi a daňovými úľavami.Rovnako tak je možné očakávať aj generovanie domáceho inovačného potenciálu, ktorý predstavuje základný stavebný pilier pre rozvoj ekonomiky štátu v odvetviach hospodárstva s vysokou pridanou hodnotou a ktorý priamo súvisí s nástupom technologických zmien a ich budúcich štrukturálnych dopadov. Slovensko sa tak zaradí medzi krajiny s najatraktívnejšou sadzbou dane z pohľadu investorov spomedzi členských štátov Európskej únie a vytvorí priaznivé podmienky pre domáce právnické osoby v čase vysokej investičnej potreby.

Podľa daňového reportu Slovenskej republiky z októbra 2018, od roku 2017 úspešnosť výberu dane z príjmov právnických osôb opäť rastie a prispieva k rastu očisteného daňového výnosu aj napriek zníženiu sadzby (z 22 % na 21 %).

Predkladaný návrh zákona má negatívne a pozitívne vplyvy na rozpočet verejnej správy. Krátkodobý negatívny vplyv na príjmovú časť štátneho rozpočtu by mal byť v budúcnosti nahradený pozitívnym vplyvom na príjmovú časť štátneho rozpočtu z dôvodu efektívnejšieho výberu dane, prípadne z dôvodu nárastu počtu podnikateľských subjektov, a kapitálu, ktorý v konečnom dôsledku podlieha dani. Návrh zákona nemá vplyv na výdavkovú časť štátneho rozpočtu. Z uvedených dôvodov má predkladaný návrh zákona pozitívne vplyvy na podnikateľské prostredie. Zníženie sadzby dane umožní nielen stimulovanie prílevu nových investícií často podporené aj dodatočnými stimulmi a daňovými úľavami, ale predovšetkým generovanie domáceho investičného potenciálu. Rovnako tak je možné očakávať aj generovanie domáceho inovačného potenciálu, ktorý predstavuje základný stavebný pilier pre rozvoj ekonomiky štátu v odvetviach hospodárstva s vysokou pridanou hodnotou a ktorý priamo súvisí s nástupom technologických zmien a ich budúcich štrukturálnych dopadov. Návrh zákona má tiež pozitívne sociálne vplyvy – na hospodárenie obyvateľstva. Návrh zákona nemá žiadne vplyvy na životné prostredie, vplyvy na informatizáciu spoločnosti a služby verejnej správy pre občana, ani priame vplyvy manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná. Návrh zákona je v súlade s právom Európskej únie.

**B.** **Osobitná časť**

**K Čl. I**

**K bodu 1 - § 15 písm. b) prvý a tretí bod**

V súlade s Programovým vyhlásením vlády Slovenskej republiky sa navrhuje zníženie sadzby dane z príjmov právnickej osoby z dnešnej úrovne 21 % na 15 % a to aj v prípade osobitného základu dane pri presune majetku daňovníka, odchode daňovníka alebo presune podnikateľskej činnosti daňovníka do zahraničia z dôvodu rovnakého zaobchádzania s týmito základmi dane.

**K bodu 2 - § 52zy**

V prechodnom ustanovení sa navrhuje uplatnenie zníženej sadzby dane vo výške 15 % za zdaňovacie obdobie začínajúce najskôr od 1. januára 2020, a ak je zdaňovacím obdobím hospodársky rok, za zdaňovacie obdobie začínajúce v priebehu kalendárneho roka 2020.

**K Čl. II**

S ohľadom na predpokladanú dĺžku legislatívneho procesu sa navrhuje účinnosť od 1. januára 2020.

**DOLOŽKA**

**vybraných vplyvov**

**A.1. Názov materiálu:**

Návrh zákona, ktorým sa dopĺňa zákon č. 595/2003 Z. z. o dani z príjmov v znení neskorších predpisov.

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Negatívne | Žiadne |
| 1. Vplyvy na rozpočet verejnej správy | x | x |  |
| 2. Vplyvy na podnikateľské prostredie – dochádza k zvýšeniu  regulačného zaťaženia? | x |  |  |
| 3. Sociálne vplyvy | x |  |  |
| – vplyvy na hospodárenie obyvateľstva, | x |  |  |
| – sociálnu exklúziu, |  |  | x |
| – rovnosť príležitostí a rodovú rovnosť a vplyvy na zamestnanosť |  |  | x |
| 4. Vplyvy na životné prostredie |  |  | x |
| 5. Vplyvy na informatizáciu spoločnosti |  |  | x |
| 6. Vplyvy na služby verejnej správy pre občana |  |  | x |
| 7. Vplyvy na manželstvo, rodičovstvo a rodinu |  |  | x |

**A.3. Poznámky**

Návrh zákona má negatívne a pozitívne vplyvy na rozpočet verejnej správy. Návrh zákona má pozitívny vplyv na podnikateľské prostredie a pozitívne sociálne vplyvy. Zníženie sadzby dane umožní nielen stimulovanie prílevu nových investícií často podporené aj dodatočnými stimulmi a daňovými úľavami, ale predovšetkým generovanie domáceho investičného potenciálu. Rovnako tak je možné očakávať aj generovanie domáceho inovačného potenciálu, ktorý predstavuje základný stavebný pilier pre rozvoj ekonomiky štátu v odvetviach hospodárstva s vysokou pridanou hodnotou a ktorý priamo súvisí s nástupom technologických zmien a ich budúcich štrukturálnych dopadov. Návrh zákona nemá žiadne vplyvy na životné prostredie, vplyvy na informatizáciu spoločnosti a služby verejnej správy pre občana, ani priame vplyvy na manželstvo, rodičovstvo a rodinu.

**A.4. Alternatívne riešenia**

Bezpredmetné

**A.5. Stanovisko gestorov**

Bezpredmetné

**DOLOŽKA ZLUČITEĽNOSTI**

**návrhu zákona s právom Európskej únie**

1. **Prekladateľ návrhu právneho predpisu:** poslanci Národnej rady Slovenskej republiky.
2. **Názov návrhu právneho predpisu:** Návrh zákona, ktorým sa dopĺňa zákon   
   č. 595/2003 Z. z. o dani z príjmov v znení neskorších predpisov.

**3. Predmet návrhu právneho predpisu:** Je v súlade s právnou úpravou Európskej únie;

* + - 1. je upravený v primárnom práve Európskej únie – článok 110 až 112 a článok 115 Zmluvy o fungovaní Európskej Únie,
      2. nie je upravený v sekundárnom práve Európskej únie,
      3. nie je obsiahnutý v judikatúre Súdneho dvora Európskej únie.

**4. Záväzky Slovenskej republiky vo vzťahu k Európskej únii:** Nie sú predkladaným návrhom právneho predpisu dotknuté.

**5. Stupeň zlučiteľnosti návrhu právneho predpisu s právom Európskej únie:** Úplný.